text: [{"text_idx": "#000000", "text": "Havnarma\u00f0urin og heimsborgarin Jo\u0301a Po\u0301l (2:2)"}, {"text_idx": "#000001", "text": "Jo\u0301a Po\u0301l var u\u0301tnevndur til korpora\u0301l umbor\u00f0 a\u0301 amerikanskum verksmi\u00f0juskipi i\u0301 Kyrrahavinum, ti\u0301 hann skuldi l\u00e6ra hermnenninar at spleysa wirar og stroppar. Her er Jo\u0301a Po\u0301l saman vi\u00f0 amerkonskum flotahermanni umbor\u00f0 a\u0301 skipinum."}, {"text_idx": "#000002", "text": "Ljo\u0301\u00f0mynd um eina sja\u0301ldsama og hugtakandi sjo\u0301manslagnu."}, {"text_idx": "#000003", "text": "Ta\u00f0 er ikki hv\u00f8r ma\u00f0ur, sum f\u00e6r f\u00f8\u00f0ingardagsheilsu a\u0301 forsi\u0301\u00f0uni a\u0301 Dimmal\u00e6tting, men ta\u00f0 gj\u00f8rdi havnarma\u00f0urin Poul Poulsen, sum vanliga var\u00f0 nevndur Jo\u0301a Po\u0301l, ta\u0301 hann fylti 75 a\u0301r i\u0301 november 1960."}, {"text_idx": "#000004", "text": "Bl\u00f8\u00f0ini skriva\u00f0u um o\u0301vanligu lagnuna hja\u0301 Jo\u0301a Po\u0301li, sum a\u0301 ungum a\u0301rum var ferguma\u00f0ur i\u0301 Havn, men seinni fo\u0301r u\u0301t i\u0301 heim at sigla og ofta var har, sum har\u00f0ast leika\u00f0i a\u0301, ta\u0301 heimurin sto\u0301\u00f0 i\u0301 einum eldi av kri\u0301ggi og orrustu. Ta\u0301 hann i\u0301 millumbilum var heima, sa\u0301st tann fryntligi havnarma\u00f0urin ofta millum lossingarmenn a\u0301 kaiini i\u0301 Havn."}, {"text_idx": "#000005", "text": "I\u0301 fyrru sendingini hoyra vit um fergumenninar i\u0301 Havn. Vit hoyra Jo\u0301a Po\u0301l siga fra\u0301 um Havnina um aldarskifti\u00f0 og um tey fyrstu a\u0301rini, hann var til skips og fo\u0301r u\u0301t i\u0301 heim at sigla."}, {"text_idx": "#000006", "text": "I\u0301 seinnu sendingini sigur Jo\u0301a Po\u0301l millum anna\u00f0 fra\u0301 orrustum og hendingum undir seinna heimsbardaga. Hann var eitt nu\u0301 vi\u00f0 amerikanska herflotanum i\u0301 Guam og Iwo Jima og fegna\u00f0ist um sigurin a\u0301 Japan a\u0301 dansigo\u0301lvinum i\u0301 sja\u0301lvum Hollywood."}, {"text_idx": "#000007", "text": "Sendingarnar byggja m.a. a\u0301 samr\u00f8\u00f0u, sum Niels Juel Arge gj\u00f8rdi vi\u00f0 Jo\u0301a Po\u0301l i\u0301 1957, fra\u0301s\u00f8gn um kri\u0301gssiglingina i\u0301 bo\u0301kini \u201dTeir Sigldu u\u0301ti\u201d og huglei\u00f0ingina \u201dHorvnar Havnamyndir,\u201d sum Maurentius Vi\u00f0stein skriva\u00f0i um fergumenninar i\u0301 Havn."}, {"text_idx": "#000008", "text": "Magni Arge leg\u00f0i sendingina til r\u00e6ttis, og Finnur Hansen sto\u0301\u00f0 fyri ti\u0301 tekniska."}]